獲麟解
作者：唐代：韓愈 
篇章：古文觀止 卷七・六朝唐文

paragraphs: 麟之爲靈，昭昭也。詠於《詩》，書於《春秋》，雜出於傳記百家之書，雖婦人小子皆知其爲祥也。
然麟之爲物，不畜於家，不恆有於天下。其爲形也不類，非若馬牛犬豕豺狼麋鹿然。然則雖有麟，不可知其爲麟也。
角者吾知其爲牛，鬣者吾知其爲馬，犬豕豺狼麋鹿，吾知其爲犬豕豺狼麋鹿。惟麟也，不可知。不可知，則其謂之不祥也亦宜。雖然，麟之出，必有聖人在乎位。麟爲聖人出也。聖人者，必知麟，麟之果不爲不祥也。
又曰：“麟之所以爲麟者，以德不以形。”若麟之出不待聖人，則謂之不祥也亦宜。